РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/44-19

4. март 2019. године

Б е о г р а д

ЗАПИСНИК

66. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 28. ФЕБРУАРА 2019. ГОДИНЕ У БАЊА ЛУЦИ

Седница Одбора одржана је заједно са Одбором за финансије и буџет и Одбором за ревизију Народне скупштине Републике Српске.

Седница је одржана у Бања Луци , у сали Народне скупштине Републике Српске, Трг јасеновачких жртава бр 1.

Заједничка седница је почела у 10,15 часова.

Заједничком седницом председавале су Александра Томић, председник Одбора и Жељка Стојичић, попредседник Народне скупштине Републике Српске и председник Одбора за финансије и буџет.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Србислав Филиповић, Момо Чолаковић и Милан Лапчевић.

Седници је присуствовао заменик члана Одбора Зоран Деспотовић (заменик Миљана Дамјановића).

Седници је присуствовала и народни посланик Тања Дамњановић Томашевић.

Седници нису присуствовали чланови Одбора: Оливера Пешић, Душан Бајатовић, Милорад Мирчић, Саша Радуловић, Горан Ћирић, Милорад Мијатовић, Војислав Вујић и Золтан Пек, нити њихови заменици.

Поред чланова Одбора седници су присуствовали и представници Државне ревизорске институције: др Душко Пејовић, председник, Љиљана Димитријевић, и Маријана Симовић, чланови Савета; Милена Милинковић, секретар Институције и Ива Василић Миљић, начелник Службе за међународну сарадњу и односе са јавношћу.

Седници су присуствовали и посланици Народне скупштине Републике Српске, чланови Одбора за финансије и буџет и Одбора за ревизију: Томица Стојановић, председник Одбора за ревизију, Недељко Ћорић и Зоран Видић, чланови Одбора за финансије и буџет и Небојша Вукановић, члан Одбора за ревизију. Такође, седници су присуствовали и представници Главне службе за ревизију јавног сектора Републике Српске : Јово Радукић, главни ревизор; Божана Трнинић, заменик главног ревизора; руководиоци Сектора : Рената Кужет (Сектор за развој, методологију и КК), Љиљана Форца (Сектор финансијске ревизије), Божана Симић (Сектор за ИТ) и Милован Бојић (Сектор за ревизију учинка).

На предлог председника, Одбор је једногласно утврдио следећи измењени

Д н е в н и р е д:

1. Информисање о раду Одбора за финансије и буџет Народне скупштине Републике Српске и Одбора за ревизију Народне скупштине Републике Српске и Одбора за финансије, републички буџет и контролу трошења јавних средстава Народне скупштине Републике Србије о спровођењу парламентарног надзора над радом независних државних органа, организација и тела;
2. Иницијатива за потписивање протокола о сарадњи Државних ревизорских институција и радних тела парламената;
3. Р а з н о.

**ПРВА ТАЧКА** : **Информисање о раду Одбора за финансије и буџет Народне скупштине Републике Српске и Одбора за ревизију Народне скупштине Републике Српске и Одбора за финансије, републички буџет и контролу трошења јавних средстава Народне скупштине Републике Србије о спровођењу парламентарног надзора над радом независних државних органа, организација и тела;**

Председник Одбора , Александра Томић је информисала присутне чланове Одбора, о раду Одбора за финансије, републички буџет и контролу трошења јавних средстава Народне скупштине Републике Србије у спровођењу парламентарног надзора над радом независних државних органа, организација и тела. У свом излагању је детаљно изнела поступке и начине на које Народна скупштина Републике Србије преко Одбора за финансије, републички буџет и контролу трошења јавних средстава спроводи своју законодавну, изборну и контролну функцију.

Александра Томић је у најкраћим цртама представила и рад портала за надзор над јавним финансијама чије се увођење и рад реализују у Оквиру Пројекта “Јачање надзорне функције и јавности у раду Народне скупштине “, а који Народна скупштина спроводи у сарадњи са Програмом Уједињених нација за развој (UNDP) и Швајцарском агенцијом за развој и сарадњу (SDC)

У дискусији су учествовали народни посланици Момо Чолаковић, Верољуб Арсић и Горан Ковачевић. Током дискусије, чланови Одбора оба парламента, као и представници државних ревизорских институција Републике Србије и Републике Српске разменили су мишљење и ставове о представљеној информацији.

**ДРУГА ТАЧКА**: **Иницијатива за потписивање протокола о сарадњи државних ревизорских институција и радних тела парламената;**

У оквиру ове тачке дневног реда, покренута је иницијатива за потписивање протокола о сарадњи државних ревизорских институција и скупштинских одбора ради унапређења контроле трошења јавних средстава.

Председник Државне ревизорске институције и генерални државни ревизор др Душко Пејовић и главни ревизор Главне службе за ревизију јавног сектора Републике Српске Јово Радукић, су се обавезали да усагласе и саставе протокол о сарадњи, чије потписивање се очекује на некој од наредних заједничких седница скупштинских одбора са представницима државних ревизорских институција.

Присутни чланови Одбора за финансије, републички буџет и контролу трошења јавних средстава и Одбора за финансије и буџет и Одбора за ревизију Народне скупштине Републике Српске једногласно су подржали ову иницијативу.

Седница Одбора је закључена у 11,40 часова.

Седница је тонски снимана.

У прилогу записника стено белешке

СЕКРЕТАР ПРЕДСЕДНИК

Тијана Игњатовић др Александра Томић